钦定古今图书集成/方舆汇编/边裔典/第064卷 > 唐
## 钦定古今图书集成/方舆汇编/边裔典/第064卷 > 唐

### 太宗贞观 年僧元奘游西域至㤭萨罗国

按《唐书》。不载。按《大唐西域记》。“㤭萨罗国。”〈中印度境〉周六
千馀里。山岭周境，林薮连接。国大都城周四十馀里。
土壤膏腴，地利滋盛，邑里相望，人户殷实。其形伟，其
色黑。风俗刚猛，人性勇烈，邪正兼信，学艺高明。王，刹
帝利也，崇敬佛法，仁慈深远。伽蓝百馀所，僧徒减万
人，并皆习学大乘法教。天祠七十馀所，异道杂居。城
南不远有故伽蓝，傍有窣堵波，无忧王之所建也。昔
者如来曾于此处现大神通摧伏外道。后龙猛菩萨
止此伽蓝。时此国王号娑多婆诃。〈唐言引正〉珍敬龙猛，周
卫门庐。时提媻菩萨自执师子国，来求论义，谓门者
曰：“幸为通谒。”时门者遂为入白。龙猛雅知其名，盛满
钵水，命弟子曰：“汝持是水，示彼提媻。”提媻见水，默而
投针，弟子持钵，怀疑而返。龙猛曰：“彼何辞乎？”对曰：“默
无所说，但投针于水而已。”龙猛曰：“智矣哉，若人也，知
几其神，察微亚圣。盛德若此，宜速命入。”对曰：“何谓也？
无言妙辨，其在是欤？”曰：“夫水也者，随器方圆，逐物清
浊，弥满无间，澄湛莫测。满而示之，比我学之智周也。
彼乃投针，遂穷其底，此非常人，宜速召进。”而龙猛风范，懔然肃物，言谈者皆伏，抑首提媻。素挹风徽，久希
请益。方欲受业，先骋机神。雅惧威严，昇堂僻坐。谈元
永日，辞义清高。龙猛曰：“后学冠世，妙辨光前。我惟衰
耄，遇斯俊彦。诚乃写瓶有寄，传灯不绝。法教弘扬，伊
人是赖。幸能前席，雅谈元奥。”提媻闻命，心独自负，将
开义府，先游辨囿。提振辞端，仰视质义，忽睹威颜，忘
言杜口，避坐引责，遂请受业。龙猛曰：“复坐，今将授子
至真妙理，法王诚教。”提媻五体投地，一心归命，曰：“而
今而后，敢闻命矣。”龙猛菩萨善闲药术，餐饵养生，寿
年数百志貌不衰。引正王既得妙药，寿亦数百。王有
稚子谓其母曰：“如我何时得嗣王位？”母曰：“以今观之
未有期也。父王年寿已数百岁，子孙老终者盖亦多
矣。斯皆龙猛福力所加、药术所致，菩萨寂灭王必徂
落。夫龙猛菩萨智慧弘远慈悲深厚，周给群有，身命
若遗，汝宜往彼，试从乞头，若遂此志，当果所愿。”王子
恭承母命，来至伽蓝，门者惊走，遂得入焉。时龙猛菩
萨方赞诵经行，忽见王子，伫而谓曰：“今夕何夕，降趾
僧坊，若危若惧，疾驱来至。”对曰：“我承慈母《馀论语》及
行舍之士，以为含生宝命，经诰格言，未有轻舍报身，
施诸求欲。我慈母曰：不然，十方善逝、三世如来，在昔
发心逮乎证果，勤求佛道修习戒忍。或投身饲兽，或
割肌救鸽，月光王施媻罗门头，慈力王饮饿药叉血，
诸若此类尤难备举，求之先觉何代无人？今龙猛菩
萨笃斯高志，我有所求，人头为用，招募累岁，未之有
舍，欲行暴劫，杀则罪累尤多，虐害无辜秽德彰显。惟
菩萨修习圣道，远期佛果，慈霑有识，惠及无边。轻生
若浮，视身如朽，不违本愿，垂允所求。”龙猛曰：“俞！诚哉
是言也！我求佛圣果，我学佛能舍，是身如响，是身如
泡，流转四生，往来六趣，宿契弘誓，不违物欲。然王子
有一不可者，其将若何？我身既终，汝父亦丧，顾斯为
意，谁能济之？”龙猛徘徊顾视，求所绝命，以干茅叶自
刎其颈，若利剑断割，身首异处。王子见已，惊奔而去。
门者上白，具陈始末。王闻哀感，果亦命终。国西南三
百馀里，至跋逻末罗耆釐山。〈唐言黑峰〉岌然特起。峰岩峭
险，既无崖谷，宛如全石。《引正王》为龙猛菩萨凿此山
中，建立伽蓝。去山十数里，凿开孔道，当其山下，仰凿
疏石。其中则长廊步檐，崇台重阁。阁有五层，层有四
院，并建精舍，各铸金像，量等佛身，妙穷工思。自馀庄
严，唯饰金宝。从山高峰临注，飞泉，周流重阁，交带廊
庑。疏寮外穴，明烛中宇。初《引正》王建此伽蓝也，人力
疲竭，府库空虚，功犹未半，心甚忧戚。龙猛谓曰：“大王
何故若有忧色？”王曰：“辄运大心，敢树胜福，期之永固，
待至慈氏，功绩未成，财用已竭，每怀此恨，坐而待旦。”
龙猛曰：“勿忧。崇福胜善，其利不穷，有此弘愿，无忧不
济。今日还宫，当极欢乐。”后辰出游，历览山野。已而至
此，平议营建。王既受诲，奉以周旋。龙猛菩萨以神妙
药，滴诸大石，并变为金。王游见金，心口相贺。回驾至
龙猛所，曰：“今日畋游，神鬼所惑，山林之中，时见金聚。”
龙猛曰：“非鬼惑也，至诚所感，故有此金。宜时取用，济
成胜业。”遂以营建，功毕有馀。于是五层之中，各铸四
大金像，馀尚盈积，充诸帑藏。招集千僧，居中礼诵。龙
猛菩萨。以释迦佛所宣教法及诸菩萨所演述论，鸠
集部别藏在其中故。上第一层，唯置佛像及诸经论。
下第五层，居止净人资产什物。中间三层，僧徒所舍。
闻诸先志曰“引正。”营建已毕，计工人所食盐价，用九
拘胝。〈唐言亿〉《金钱》其后僧徒忿诤，就王平议。时诸净人
更相谓曰：“僧徒诤起，言议相乖，凶人伺隙，毁坏伽蓝。”
于是重关反拒，以摈僧徒。自尔已来，无复僧众，远瞩
山岩，莫知门径。时引善医方者入中疗疾，蒙面入出，
不识其路。从此大林中南行九百馀里，至案达罗国。

晋

### 安帝 年释法显入西域至那毗伽国

按《晋书》不载。按释法显《佛国记》，“从舍卫城东南行
十二由延，到一邑，名那毗伽，是拘楼秦佛所生处，父
子相见处，般泥洹处，亦有僧伽蓝，起塔。从此北行，减
一由延，到一邑，是拘那含牟尼佛所生处，父子相见
处，般泥洹处，亦皆起塔。从此东行，减一由延，到迦维
罗卫城。”

晋

### 安帝 年释法显入西域至迦维罗卫国

按《晋书》不载。按释法显《佛国记》，“从那毗伽东行，减
一由延，到迦维罗卫城。城中都无王民，甚如坵荒，只
有众僧，民户数十家而已。白净王故宫处，作太子母
形像，乃太子乘白象入母胎。时太子出城东门，见病
人，回车还处，皆起塔。”阿夷相太子处，与难陀等扑象。
捔射处，箭东南去三十里，入地，令泉水出。后世人治作井，令行人饮之。佛得道还见父王处。五百释子出
家，向优波离作礼，地六种震动处，佛为诸天说法，四
天王守四门，父王不得入处。佛在尼拘律树下，东向
坐。大爱道布施佛僧伽梨处，此树犹在。琉璃王杀释
种子，释种子先尽，得须陀洹，立塔，今亦在。城东北数
里有王田，太子树下，观耕者处。城东五十里有王园，
园名论民。夫人入池洗浴，出池北岸二十步，举手攀
树枝，东向生太子。太子随地行七步，二龙王浴太子
身。浴处遂作井，及上洗浴池，今众僧常取饮之。凡诸
佛有四处常定：一者成道处；二者转法轮处；三者说
法论议伏外道处；四者上忉利天为母说法来下处，
馀则随时示现焉。迦维罗卫国大空荒，人民稀疏，道
路怖畏，白象师子不可妄行。从佛生处东行五由延，
有国名“蓝莫。”

晋

### 安帝 年释法显入西域至蓝莫国

按《晋书》不载。按释法显《佛国记》：“从佛生处东行五
由延，有国名蓝莫。此国王得佛一分舍利，还归起塔，
即名蓝莫塔。塔边有池，池中有龙，常守护此塔，昼夜
供养。阿育王出世，欲破八塔，作八万四千塔。破七塔
已，次欲破此塔。龙便现身，持阿育王，入其宫中，观其
供养具已，语王言：‘汝供若能胜是，便可坏之持去，吾
不与汝争’。”阿育王知其供养具非世之有，于是便还。
此中荒芜无人洒扫，常有群象，以鼻取水洒地，取杂
华香而供养塔。诸国有道人来欲礼拜塔，遇象大怖，
依树自翳，见象如法供养。道人大自悲感：“此中无有
僧伽蓝可供养此塔。”乃令象洒扫。道人即舍大戒，还
作沙弥，自挽草木平治处所使得净洁。“劝化国王作
僧住处已为寺，今现有僧住，此事在近。”自尔相承至
今，恒以沙弥为寺主。从此东行三由延，太子遣车匿、
白马还处，亦起塔。从此东行四由延，到炭塔，亦有僧
伽蓝。复东行十二由延，到拘夷那竭城。